钦定古今图书集成/明伦汇编/官常典/第713卷 > 冼劲
## 钦定古今图书集成/明伦汇编/官常典/第713卷 > 冼劲

按《广东通志》：劲，南海人。家本武帅，世为部曲。至劲读
书尚节操，为广州中兵参军。元兴三年冬十月，海寇
卢循攻围广州，劲帅扬威兵五百人出战，城陷，为循
执，神气自若。循欲释而用之，劲叱曰：“贼奴乃欲陵国
士耶！”遂遇害。刺史吴隐之上其事，义熙中，追赠始兴
太守，曲江县侯，谥忠义。